b'\n_START_ARTICLE_\nVilho Annala\n_START_SECTION_\nUra\n_START_PARAGRAPH_\nAnnalan vanhemmat olivat lapualainen maanviljelij\xc3\xa4 Gabriel "Kaappo" Ala-Annala ja Anna Greta Hissa. Annala kirjoitti ylioppilaaksi Helsingin Suomalaisesta normaalilyseosta vuonna 1911 ja opiskeli yliopistossa kansantaloustiedett\xc3\xa4 perehtyen taloushistoriaan. H\xc3\xa4n valmistui maisteriksi vuonna 1919 ja v\xc3\xa4itteli tohtoriksi 1932. 1920-luvulla Annala ty\xc3\xb6skenteli virkamiehen\xc3\xa4 Tilastollisessa p\xc3\xa4\xc3\xa4toimistossa sek\xc3\xa4 Kauppa- ja teollisuushallituksessa. Rautatiehallituksen tariffiosaston johtajana h\xc3\xa4n oli 1930\xe2\x80\x931945 ja samanaikaisesti Kauppakorkeakoulun taloushistorian opettajana 1929\xe2\x80\x931940 sek\xc3\xa4 kansantaloustieteen dosenttina Helsingin yliopistossa 1930\xe2\x80\x931951. Annala oli my\xc3\xb6s Ylioppilaslehden toimitussihteeri 1916\xe2\x80\x931917 ja p\xc3\xa4\xc3\xa4toimittaja 1917\xe2\x80\x931919._NEWLINE_Annala oli 1932 yksi Is\xc3\xa4nmaallisen Kansanliikkeen keskeisist\xc3\xa4 perustajista. Muodollisesti h\xc3\xa4net nimitettiin puolueen johtoon vasta Vihtori Kosolan kuoltua, mutta k\xc3\xa4yt\xc3\xa4nn\xc3\xb6ss\xc3\xa4 h\xc3\xa4n muodosti Bruno Salmialan kanssa puolueen dynaamisen ja ohjelmallisen johdon alusta alkaen. Molemmat olivat hillittyj\xc3\xa4 yliopistomiehi\xc3\xa4, jotka kaihtivat Lapuan liikkeen laittomuuksia ja halusivat pit\xc3\xa4\xc3\xa4 IKL:n erossa niist\xc3\xa4. Professorilinjan tulo IKL:n johtoon erotuksena Lapuan liikkeen talonpoikaisjohtajista antoi puolueelle lis\xc3\xa4\xc3\xa4 uskottavuutta rakentavana parlamentaarisena voimana. Annala ei pyrkinyt h\xc3\xa4nt\xc3\xa4 kiihke\xc3\xa4mpien K. R. Kareksen ja Hilja Riipisen tavoin olemaan karismaattinen joukkojen johtaja ja suoran toiminnan lietsoja. H\xc3\xa4nt\xc3\xa4 kiinnosti enemm\xc3\xa4n puolueen ideologian teoreettisen pohjan hahmottelu kuin impulsiivinen toiminta, jota h\xc3\xa4n p\xc3\xa4invastoin pyrki hillitsem\xc3\xa4\xc3\xa4n. H\xc3\xa4nen johdollaan IKL keskittyi agendansa ajamiseen parlamentaarista tiet\xc3\xa4. Annala oli itse kansanedustaja 1933\xe2\x80\x931945 sek\xc3\xa4 presidentin valitsijamies 1937, 1940 ja 1943._NEWLINE_Annalan t\xc3\xa4rkein panos IKL:n linjaan oli h\xc3\xa4nen erikoisalallaan eli talouskysymyksiss\xc3\xa4. H\xc3\xa4n kannatti kapitalismin ja vapaan markkinatalouden korvaamista valtiojohtoisella korporatismilla, jonka esikuvan n\xc3\xa4ki fasistisessa Italiassa. Italialaisesta fasismista otettiin mallia monissa muissakin suhteissa, aina ulkoisia tunnuksia my\xc3\xb6ten. Ohjelmallisella kapitalisminvastaisuudella pyrittiin houkuttelemaan ty\xc3\xb6v\xc3\xa4est\xc3\xb6n kannatusta pois marxilaisen sosialismin pauloista, mik\xc3\xa4 ei tosin sanottavasti onnistunut; Lapuan liikett\xc3\xa4 tukeneet p\xc3\xa4\xc3\xa4oma- ja teollisuuspiirit ottivat sit\xc3\xa4 vastoin et\xc3\xa4isyytt\xc3\xa4. Annala vaikutti my\xc3\xb6s siihen, ett\xc3\xa4 IKL omaksui tiukan aitosuomalaisen kieliohjelman, mik\xc3\xa4 taas karkotti tehokkaasti ruotsinkielisen \xc3\xa4\xc3\xa4rioikeiston._NEWLINE_V\xc3\xa4lirauhan aikana vuoden 1941 alussa IKL:kin p\xc3\xa4\xc3\xa4tettiin kutsua mukaan Rangellin hallitukseen, mik\xc3\xa4 j\xc3\xa4ikin ainoaksi kerraksi. Annala sai II kulkulaitosten ja yleisten t\xc3\xb6iden ministerin salkun. Kun hallitus uusittiin muuttuneissa oloissa kev\xc3\xa4\xc3\xa4ll\xc3\xa4 1943, IKL pudotettiin takaisin oppositioon, jossa se tosin pysyi t\xc3\xa4ysin lojaalina hallituksen linjalle. Annala johti puoluetta sen lakkauttamiseen syyskuussa 1944 asti ja v\xc3\xa4istyi sen j\xc3\xa4lkeen politiikasta. Vaikka vasemmisto Annalaa sodan j\xc3\xa4lkeen jonkin verran h\xc3\xa4tistelikin, ei n\xc3\xa4in v\xc3\xa4h\xc3\xa4p\xc3\xa4t\xc3\xb6isest\xc3\xa4 entisest\xc3\xa4 ministerist\xc3\xa4 oltu kiinnostuneita esim. sotasyyllisyysoikeudenk\xc3\xa4ynti\xc3\xa4 j\xc3\xa4rjestett\xc3\xa4ess\xc3\xa4, puoluekannasta huolimatta._NEWLINE_Sotien j\xc3\xa4lkeen Annala eteni viel\xc3\xa4 akateemisella urallaan ja toimi kansantaloustieteen vt. professorina Helsingin yliopistossa vuosina 1948\xe2\x80\x931951 ja virkaan nimitettyn\xc3\xa4 1951\xe2\x80\x931957._NEWLINE_Annala harrasti viulunrakennusta.'